Mänguasjade puudust mul ei olnud. Mäletan, et olin selles suhtes oma mängukaaslaste hulgas eelisolukorras. Mul oli mitmeid üleskeeratavaid mänguasju, nendest huvitavaim oli väike plekist auto, mis sõitis kuulekalt laual kordagi üle serva maha kukkumata. Üks huvitav riistapuu oli tilluke paat, mis töötas auruga. Kahjuks puudus vajalik kuiv piiritus, mis kogu selle värgi tööle pidi panema ja nii kasutasime küünlajuppi, mille tulemusena minu ilus paadike oli varsti tahmane. Lauamänge oli mul mitmeid, nende hulgas loomulikult "Reis ümber maailma" ja "Kits" ehk "Tsirkus". Erilise elamuse osaliseks sain, kui juhtusin nägema mänguasjade poe aknal mööda rööpaid sõitvat raudteerongi koos kõige selle juurde kuuluvaga. Ema sõnul olin vaadanud seda lausa võlutuna. Nii palju mõistust mul siiski oli, et ma isegi oma sügavamas südamesopis seda endale ei soovinud. Ega soovimine poleks ka aidanud!